จุไรรัตน์เต็งนอนมาเอ็มดีบริษัทธพส.
&#8220;จุไรรัตน์&#8221; คว้าเอ็มดีธนารักษ์พัฒนาสินทรัพย์
10 ต.ค. 2554

“จุไรรัตน์” คว้าเอ็มดีธนารักษ์พัฒนาสินทรัพย์ 
แหล่งข่าวจากบริษัท ธนารักษ์พัฒนาสินทรัพย์ (ธพส.) เปิดเผยว่า ขณะนี้ประธานคณะกรรมการสรรหากรรมการผู้จัดการ ธพส.คนใหม่ ที่มีนายวุฒิศักดิ์ ลาภเจริญทรัพย์ กรรมการ ธพส. เป็นประธาน ได้เลือกนางจุไรรัตน์ ปันยารชุน อดีตกรรมการผู้จัดการบรรษัทบริหารสินทรัพย์ไทย (บสท.) เป็นผู้ผ่านคุณสมบัติ เนื่องจากได้รับคะแนนสูงสุดจากการสอบคัดเลือก 
อย่างไรก็ดี กระบวนการเสนอชื่อแต่งตั้งนั้น ต้องรอให้ประธานคณะกรรมการ ธพส.คนใหม่ คือ นายนริศ ชัยสูตร อธิบดีกรมธนารักษ์ เข้ามาดำเนินการและรับทราบ จากที่ก่อนหน้านี้ ธพส.ปิดรับสมัครกรรมการผู้จัดการไปเมื่อวันที่ 8 ส.ค. มีผู้ผ่านคุณสมบัติเบื้องต้นทั้งสิ้น 7 คน จาก 9 คน 
แหล่งข่าวเปิดเผยว่า สำหรับแผนการพลิกฟื้นฐานะการเงินของ ธพส.นั้น ล่าสุด เมื่อเดือน ก.ย.ที่ผ่านมา ได้มีการลงนามในสัญญากับกลุ่มเซ็นทรัล ที่ชนะประมูลเข้ามาเป็นผู้บริหารโรงแรมและศูนย์การประชุมในศูนย์ราชการแจ้งวัฒนะแล้ว หลังจากเซ็นสัญญา จะมีเวลา 4 เดือน ที่ ธพส. จะต้องเร่งปรับปรุงโรงแรมให้มีความพร้อมอยู่ในระดับ 3 คาดว่าประมาณเดือน ก.พ. 2555 น่าจะเปิดให้บริการได้ ซึ่งตามสัญญาจ้างบริหารมีการรับประกันรายได้ปีละ 200 ล้านบาท